錦亭
作者：陸游
朝代：宋

paragraphs: 天公爲我齒頬計，遣飫黄甘與丹荔。
又憐狂眼老更狂，令看廣陵芍藥蜀海棠。
周行萬里逐所樂，天公於我元不薄。
貴人不出長安城，寶带華纓真汝縳。
樂哉今從石湖公，大度不計聾承聾。
夜宴新亭海棠底，紅雲倒吸玻璃鍾。
琵琶絃繁腰鼓急，盤鳯舞衫香霧濕。
春醪凸盞燭光搖，素月中天花影立。
逰人如雲環玉帳，詩未落紙先傳唱。
此邦句律方一新，鳯閣舍人今有様。